Hallgeir H. Langeland (Sosialistisk Venstreparti), 2000-12-07:
Eg tar opp SVs forslag, så eg ikkje gløymer det. Eg vil starta med å gje honnør til energi- og miljøkomiteen for deira tilslutning til SVs forslag om å få fart på arbeidet med å sjå på tryggleiken for oljearbeidarane i Nordsjøen. Dette er òg eit tema som naturlegvis druknar i denne debatten, men det er eit viktig tema som nå er på banen og vil bli følgt opp av Regjeringa. Alle som vil sjå, forstår at det må gjerast noko med klimaproblema. Ikkje minst det konstante vestlandsvêret tærer tungt på folk her på Austlandet. Og sjølv om sola skin i Trøndelag, forstår alle som vil, at det ikkje skal vera tørkeperiode nå på hausten. For oss i vår del av verda er dette vêret til å leva med. Men for mange av verdas fattige kan klimaproblema få ein dødeleg utgang. Det har me sett i Orissa i India, i Bangladesh og i Colombia. Og mens vår miljøvernminister i uvêr kan stå under paraplyen saman med USA og andre store klimaproblemprodusentar, har ikkje verdas fattige noko å verna seg med og få eller ingen tiltak å setta i verk for å avgrensa klimaproblema. Ansvaret ligg hos oss i den rike delen av verda. Då blir det heilt på jordet at møtet i Haag blir eit skogplantingsmøte og liknar meir på ein verdskongress for skogeigarforbunda enn på det det burde vera: ei rapportering om kva som er gjort og kva som må gjerast framover for å løysa klimaproblema. Då må gjerne representanten Sanner frå Høgre seia at det er dumt av SV å vera opptatt av berre nasjonale tiltak. Problemet for Arbeidarpartiet og Høgre er nettopp at dei ikkje er opptatt av dei nasjonale tiltaka, som dei burde vera, for å visa eksempel for andre. Og når SFT etter pålegg frå Høgre og Arbeidarpartiet må gje nye utsleppsløyve til alle gasskraftverksprosjekt – nå sist Skogn med 2 mill. tonn CO2-utslepp i pluss – fortel det oss kvifor Noreg er på skogplantingslaget og ikkje på det laget som vil gjera noko nasjonalt med klimagassutsleppa. Det er difor avgjerande at me bruker dei høva me har til å gjera vår del av jobben. Det gjer ein ikkje med dette budsjettet - tvert imot vil fleire bli ramma av klimaproblem med den profilen dette budsjettet har. Rett nok har sentrumspartia klart å sminka eit elendig klima- og miljøbudsjett frå Arbeidarpartiet, men så er altså desse partia med på å auka utsleppa av klimagassar med billegare drivstoff. Vel 2 milliardar kr som kunne vore brukte til å redusera klimagassutsleppa, blir no brukte til å auka dei gjennom låge drivstoffavgifter. Heller ikkje nytta sentrumspartia høvet i forhandlingane til å pålegga gasskraftverka ei CO2-avgift eller å få fristilt SFT igjen. SV vil gjerne i forhandlingsposisjon og satsar sjølvsagt på det til neste val. Men neste gongen sentrumspartia skal forhandla med miljøsinkene i Arbeidarpartiet, bør dei studera SV sitt budsjettforslag. Då ville miljø blitt den viktigaste saka i forhandlingane. I vårt forslag finst det som må til for å få til ei omlegging av energiforbruket. Me doblar innsatsen på dette feltet, samtidig som me aukar innsatsen med 75 pst. på forskingsområdet. Dette er nødvendig for å ta Kyoto-avtalen på alvor, og det kunne gjort Noreg til det føregangslandet som verda nå treng for å koma vidare i forhandlingane med klimaproblema. Bruk av gass på land til erstatning for meir forureinande energikjelder har opptatt mykje av komiteen si tid denne gongen, og komiteen har kome eit skritt vidare. SV støttar Regjeringa sitt forslag om å legga det nye energidirektoratet til Trondheim, men dette forslaget får altså ikkje støtte av regjeringspartiet. Dette er forunderleg. SV aukar rammene til MD med 160 millionar. Det er dette som må til for å få ei miljøsatsing i Noreg. SV er nå aleine om å ha ein offensiv miljøpolitikk. Det seier me oss leie for, og det seier alle som vil ha ein framtidsretta miljøpolitikk, seg leie for.